Welkome duidelikheid oor finansiële adviseurs - Solidariteit GildesSolidariteit Gildes Welkome duidelikheid oor finansiële adviseurs - Solidariteit Gildes
Tuis / Finansiële Nuus / Welkome duidelikheid oor finansiële adviseurs
Welkome duidelikheid oor finansiële adviseurs
Wouter Fourie CFP®
Wanneer jy vir aftrede beplan of enige soort finansiële plan opstel, is die persoon wat jy raadpleeg 'n finansiële adviseur, 'n finansiële beplanner of 'n makelaar?
Die bespreking oor benamings was onlangs onder die loep gewees as deel van 'n debat oor wysigings aan die Wet op Finansiële en Tussengangerdienste (Fais) deur die Retail Distribution Review (RDR).
Soos sake vandag staan, sal jy moeilik onderskeid kan tref tussen 'n gekwalifiseerde adviseur wat professionele advies gee en 'n adviseur wat 'n produk uit 'n voorafbepaalde reeks aan jou verkoop.
Die RDR beoog om te help om die aangeleentheid op te klaar deur adviseurs volgens hul verhouding met die voorsiener van die produkte wat hul aanbied, te omskryf. Dus sal jy in die toekoms kan bepaal of die adviseur 'n agent vir 'n spesifieke produkvoorsiener is en of dit beteken dat hy/sy beperk is met betrekking tot die tipe advies wat gegee kan word.
Die voorgestelde reëls beperk die titels tot twee soorte adviseurs – 'n produkvoorsienersagent (PSA) of 'n geregistreerde finansiële adviseur (RFA).
Hierdie reëls bepaal dat PSA's sowel as RFA's hulself aan kliënte moet identifiseer. Byvoorbeeld, "Ek is so-en-so, ek is 'n PSA wat gemagtig is om advies oor finansiële produkte van die groep ABC te gee," of "Ek is so-en-so en ek is 'n RFA wat gemagtig is om advies oor die finansiële produkte en dienste van 'n reeks produkvoorsieners te gee."
Behoudens dat dit adviseurs verplig om hul verwantskap met produkvoorsieners vooraf bekend te maak, sluit die voorgestelde wysigings aan die Fais-Wet besonder streng gedragsreëls en reëls in oor wanneer 'n adviseur hom of haar as onafhanklik kan beskryf.
Dit verbied ook iemand om as beide 'n PSA en 'n RFA te werk.
Hierdie reëls bepaal byvoorbeeld dat jou adviseur hom of haar nie as onafhanklik kan voordoen as hy of sy enige finansiële belang regstreeks of onregstreeks ontvang van 'n produkvoorsiener – of daarvoor in aanmerking kom – wie se produkte hy of sy verkoop, of sy of haar praktyk deur 'n produkvoorsiener besit word nie.
Hierdie onderskeid is verwelkom deur organisasies soos die Suid-Afrikaanse Vereniging van Onafhanklike Finansiële Adviseurs, wat hom al 'n tyd lank bearbei om die status van onafhanklike adviseurs op te hef.
Een van die gewenste gevolge van die RDR-hervormings is om die standaard van professionalisme in finansiële advies te verbeter en om verbruikersvertroue en geloof te bou.
Vra uit oor sertifisering
Met hierdie doel het die Gedragsowerheid vir die Finansiële Sektor (GOFS) sy voorneme bevestig om die professionele status van gekwalifiseerde finansiële beplanners te erken deur die gebruik van die benaming "finansiële beplanner" te beperk tot diegene met 'n formele professionele kwalifikasie in finansiële beplanning.
Mense wat as Gesertifiseerde Finansiële Beplanners (CFP's) gereken word, moet aan streng standaarde voldoen wat akademiese maatstawwe, etiek, ervaring en voortgaande professionale opvoeding insluit wat deur die Internasionale Raad vir Finansiële Beplanningstandaarde bepaal word en hulle moet lede in goeie stand wees van die Finansiële Beplanningsinstituut van Suid-Afrika (FPI), die enigste erkende professionele liggaam vir finansiële adviseurs in Suid-Afrika. (PSA's én RFA's kan die CFP®-benaming verwerf.)
Waar laat dit jou? Jy kan begin deur jou finansiële beplanner te vra of hy/sy hom/haar in die toekoms as 'n PSA of 'n RFA gaan kwalifiseer.
Vra ook of hy/sy 'n CFP®-benaming het en of hy/sy onafhanklik is. Vra jou adviseur uit oor die omvang en soort advies wat hy/sy gekwalifiseerd is en bekwaam is om te gee.
Onthou, finansiële advies is soos enige ander professionele diens. Jy kry waarvoor jy betaal, en gratis advies is dikwels baie min werd.
Fourie, 'n voormalige wenner van die FPI se finansiële beplanner van die jaar-toekenning, is uitvoerende hoof van Ascor Independent Wealth Managers en mede-skrywer van die top verkoper "The Ultimate Guide to Retirement in South Africa".